CELEX: 32021R1929
Language: hr
Date: 2021-11-08 00:00:00
Title: Uredba Komisije (EU) 2021/1929 оd 8. studenoga 2021. o izmjeni Uredbe (EU) br. 142/2011 u pogledu uvjeta za izvoz određenih organskih gnojiva i poboljšivača tla koji sadržavaju materijale kategorije 2 (Tekst značajan za EGP)

9.11.2021   
               
               
                  HR
               
               
                  Službeni list Europske unije
               
               
                  L 394/4
               
            
         UREDBA KOMISIJE (EU) 2021/1929
         оd 8. studenoga 2021.
         o izmjeni Uredbe (EU) br. 142/2011 u pogledu uvjeta za izvoz određenih organskih gnojiva i poboljšivača tla koji sadržavaju materijale kategorije 2
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002 (1), a posebno njezin članak 32. stavak 3. točku (a) i članak 43. stavak 3. drugi podstavak,
         budući da:
         
                     (1)
                  
                  
                     U Uredbi Komisije (EU) br. 142/2011 (2) utvrđena su pravila o javnom zdravlju i zdravlju životinja za stavljanje na tržište i izvoz dobivenih proizvoda, uključujući organska gnojiva i poboljšivače tla.
                  
               
                     (2)
                  
                  
                     U poglavlju V. Priloga XIV. Uredbi (EU) br. 142/2011 utvrđena su pravila o izvozu, među ostalim, prerađenog stajskog gnoja. Prerađeni stajski gnoj može se koristiti kao sastojak kako bi se isključila kasnija uporaba organskih gnojiva i poboljšivača tla koji sadržavaju mesno-koštano brašno dobiveno od materijala kategorije 2 u prehrani životinja. Pravila o izvozu prerađenog stajskog gnoja trebalo bi izmijeniti kako bi se dopustio izvoz prerađenog stajskog gnoja koji je kao sastojak za miješanje sadržan u mesno-koštanom brašnu dobivenom od materijala kategorije 2.
                  
               
                     (3)
                  
                  
                     Izvoz određenih organskih gnojiva i poboljšivača tla koji sadržavaju mesno-koštano brašno dobiveno od materijala kategorije 2 trebalo bi odobriti bez izravnog prijevoza iz članka 48. stavka 4. Uredbe (EU) br. 1069/2009 ako je uporaba tih organskih gnojiva i poboljšivača tla u prehrani životinja isključena zbog njihova sastava ili ambalaže. Organska gnojiva i poboljšivači tla trebali bi biti pomiješani s prerađenim stajskim gnojem ili drugim propisanim sastojcima kako bi se isključila kasnija uporaba u prehrani životinja. Pravila za izvoz organskih gnojiva i poboljšivača tla koji sadržavaju mesno-koštano brašno dobiveno od materijala kategorije 2 trebalo bi utvrditi u poglavlju V. Priloga XIV. Uredbi (EU) br. 142/2011.
                  
               
                     (4)
                  
                  
                     U Prilogu VIII. Uredbi (EU) br. 142/2011 utvrđeni su zahtjevi za označivanje organskih gnojiva i poboljšivača tla koji se stavljaju na tržište Unije. U slučaju izvoza u treće zemlje, označivanje bi trebalo biti na jednom od službenih jezika treće zemlje odredišta.
                  
               
                     (5)
                  
                  
                     Prilog XIV. Uredbi (EU) br. 142/2011 trebalo bi stoga na odgovarajući način izmijeniti.
                  
               
                     (6)
                  
                  
                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Poglavlje V. Priloga XIV. Uredbi (EU) br. 142/2011 mijenja se u skladu s Prilogom ovoj Uredbi.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 8. studenoga 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 300, 14.11.2009., str. 1.
         
         
            (2)  Uredba Komisije (EU) br. 142/2011 od 25. veljače 2011. o provedbi Uredbe (EZ) br. 1069/2009 Europskog parlamenta i Vijeća o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi i o provedbi Direktive Vijeća 97/78/EZ u pogledu određenih uzoraka i predmeta koji su oslobođeni veterinarskih pregleda na granici na temelju te Direktive (SL L 54, 26.2.2011., str. 1.).
      
      
         
            PRILOG
            U Uredbi (EU) br. 142/2011 tablica u Prilogu XIV. poglavlju V. mijenja se kako slijedi:
            
                        (a)
                     
                     
                        redak 1. zamjenjuje se sljedećim:
                        
                                    „1.
                                 
                                 
                                    Prerađeni stajski gnoj;
                                    Organska gnojiva, kompost ili ostaci digestije iz pretvorbe u bioplin koji osim prerađenog stajskog gnoja ne sadržavaju druge nusproizvode životinjskog podrijetla ili dobivene proizvode;
                                    Prerađene životinjske bjelančevine koje sadržavaju prerađeni stajski gnoj kao sastojak za miješanje ili mesno-koštano brašno dobiveno od materijala kategorije 2 koje sadržava prerađeni stajski gnoj kao sastojak za miješanje
                                 
                                 
                                    Sljedeći dobiveni proizvodi moraju ispunjavati barem uvjete iz Priloga XI. poglavlja I. odjeljka 2. točaka (a), (b), (d) i (e):
                                    
                                                —
                                             
                                             
                                                prerađeni stajski gnoj;
                                             
                                          
                                                —
                                             
                                             
                                                organska gnojiva, kompost ili ostaci digestije iz pretvorbe u bioplin koji osim prerađenog stajskog gnoja ne sadržavaju druge nusproizvode životinjskog podrijetla ili dobivene proizvode;
                                             
                                          
                                                —
                                             
                                             
                                                prerađeni stajski gnoj kao sastojak za miješanje u prerađenim životinjskim bjelančevinama ili mesno-koštanom brašnu dobivenom od materijala kategorije 2.”
                                             
                                          
                              
                  
                        (b)
                     
                     
                        dodaje se sljedeći redak 4.:
                        
                                    „4.
                                 
                                 
                                    Organska gnojiva i poboljšivači tla koji sadržavaju mesno-koštano brašno dobiveno od materijala kategorije 2
                                 
                                 
                                    Organska gnojiva i poboljšivači tla koji sadržavaju mesno-koštano brašno dobiveno od materijala kategorije 2, koji su navedeni u Prilogu XI. poglavlju II. odjeljku 1. točkama 1., 2., 3. i 5. i udovoljavaju zahtjevima navedenima u tim točkama, zapakirani u pakiranja za izravnu prodaju mase do 50 kg namijenjena krajnjem korisniku, koji sadržavaju:
                                    
                                                (a)
                                             
                                             
                                                najviše 90 % masenog udjela mesno-koštanog brašna dobivenog od materijala kategorije 2;
                                             
                                          
                                                (b)
                                             
                                             
                                                najmanje 10 % masenog udjela prerađenog stajskog gnoja, prerađene mokraće, vapna, mineralnih gnojiva ili drugih sastojaka za miješanje iz Priloga XI. poglavlja II. odjeljka 1. točke 3. podtočke (b).”